ბრუმოვ-ბილნიცე

ბრუმოვ-ბილნიცე () — ქალაქი ჩეხეთის რესპუბლიკის ზლინის მხარეში. მდებარეობს ზლინის რაიონში. ქალაქის ისტორიული ცენტრი კარგადაა შემონახული. 

გეოგრაფია
ბრუმოვ-ბილნიცე ქალაქ ზლინის აღმოსავლეთით, 30 კილომეტრში სლოვაკეთის საზღვართან მდებარეობს. ქალაქი საზღვრიდან დაახლოებით 5 კილომეტრითაა დაშორებული. ფიზიკურ-გეოგრაფიულად ქალაქი თეთრ კარპატებშია გაშენებული და „ბილე კარპატის“ დაცულ ლანდშაფტის ფარგლებშია. ქალაქის ტერიტორიაზე მდებარე ყველაზე მაღალი წერტილია მთა პრუკლესი, მისი სიმაღლე 836 მეტრია ზღვის დონიდან. ქალაქში მიედინება მდინარე ვლარას შენაკადი მდინარე ბრუმოვი.

ისტორია
ბრუმოვ-ბილნიცეს დღევანდელ ტერიტორიაზე პირველი რომანული სტილის ციხესიმაგრე 1225 წელს აშენდა. ბრუმოვის ციხესიმაგრე ერთ-ერთი ყველაზე ძველია მორავიის ისტორიულ რეგიონში. ქალაქის შესახებ პირველი წერილობითი ჩანაწერი 1255 წლით თარიღდება. ციხე და სოფელი XIII-XIV საუკუნეების მიჯნაზე ეკუთვნოდა ოლრჟიხ ჰრადეცს, ხოლო XV საუკუნის დასაწყისში — ბოჩეკ კუნშტატელს. ჰუსიტური ომების შემდეგ ციხე ისევ სამეფო საკუთრება გახდა. სოფელ ბილნიცეს შესახებ ისტორიული წყაროები კი 1424 წლითაა დათარიღებული. XVII საუკუნეში ბრუმოვმა და ბილნიცემ მტრის არაერთი შემოტევა გადაიტანეს. განსაკუთრებით აქტიურობდნენ უნგრელი დამპყრობლები. 1663 წელს თათრებმა და თურქებმა გადაწვეს და თითქმის გაანადგურეს ქალაქი.

XVIII-XIX საუკუნეებში ბრუმოვი და ბილნიცე აღადგინეს, თუმცა ხანძრები და ქოლერა ხელს უშლიდა მათ განვითარებას. 1887 წელს აშენდა პირველი რკინიგზა ბილნიცეში, რაც მნიშვნელოვნად დაეხმარა განვითარების პროცესს. 1928 წელს კი რკინიგზა გაიყვანეს ბრუმოვშიც.

1964 წლის 1 ივლისს, ორი მუნიციპალიტეტი — ბრუმოვი და ბილნიცე გაერთიანდა და შეიქმნა ბრუმოვ-ბილნიცე, რომელმაც ქალაქის სტატუსი ამავე წელს მიიღო. 1997 წელს შეცვალა ჩეხეთის და სლოვაკეთის საზღვარი და სლოვაკეთის გარკვეული ნაწილი შეუერთდა ბრუმოვ-ბილნიცეს.

ღირსშესანიშნაობები
ბრუმოვ-ბილნიცეს ყველაზე მნიშვნელოვანი ისტორიული ძეგლი მისი ციხესიმაგრეა. ეს იყო ერთ-ერთი უმნიშვნელოვანესი ციხე მორავიის რეგიონში. ციხე 1760 წელს ხანძრის შედეგად დაზიანდა და 1826 წლის შემდეგ მიატოვეს. 

წმინდა ვაცლავის ეკლესია ბრუმოვში XIII საუკუნის ბოლოს ან XIV საუკუნის დასაწყისშია აგებული. იგი მთლიანად გადაკეთდა 1511 წელს და დაამატეს კოშკი. 1834 წელს კი ეკლესია დღევანდელი სახით აღადგინეს. ეკლესიის ძვირფასი ზარი 1671 წელს დაამზადეს.

ებრაული სასაფლაო ქალაქის გარეუბანში არის ერთადერთი შემორჩენილი ებრაული სასაფლაო ზლინის რაიონის ტერიტორიაზე. მისი არსებობა ისტორიულ წყაროებში პირველად 1758 წლით თარიღდება.

ბრუმოვ-ბილნიცეში მდებარეობს ისტორიული მუშათა კოლონია, სადაც მინის მწარმოებელი მუშები XIX საუკუნის ბოლოს და XX საუკუნის დასაწყისში ცხოვრობდნენ. ეს უნიკალური არქიტექტურის მქონე დასახლება დღეისთვის ნაწილობრივ შეცვლილია ახალი მფლობელების მიერ.

რესურსები ინტერნეტში

სქოლიო

კატეგორია:ზლინის მხარის ქალაქები